b'\n_START_ARTICLE_\nSoppers livsstadier\n_START_SECTION_\nNavngiving av sopper\n_START_PARAGRAPH_\nSopper klassifiseres hovedsakelig p\xc3\xa5 basis av strukturer knytta til kj\xc3\xb8nnet formering fordi slike strukturer gjerne forandres sakte av evolusjon. Imidlertid er det mange sopp som kun formerer seg ukj\xc3\xb8nna eller i alle fall er kj\xc3\xb8nna foermering ukjent. Slike soppformer kan ikke klassifiseres p\xc3\xa5 basis av seksuelle strukturer. I tillegg vokser gjerne sopper sammen og sporolerer (danner sporer) i slike blanda kulturer. Dette har gjort det vanskelig \xc3\xa5 sikkert koble de ulike stadiene av samme sopp med hverandre. Den internasjonale koden for botanisk navngiving godtar derfor at ukj\xc3\xb8nna stadier av sopp (anamorfer) f\xc3\xa5r andre navn enn det kj\xc3\xb8nna stadiet (teleomorfen). Hvis man finner at samme sopp har flere slike navn er det vanlig at sopparten (holomorfen) gis navnet til teleomorfen, men under noen omstendigheter kan ogs\xc3\xa5 navn p\xc3\xa5 en anamorf brukes._NEWLINE_De fleste anamorfer kjenner man imidlertid ikke teleomorfen til og disse har v\xc3\xa6rt vanlig \xc3\xa5 plassere i en egen divisjon, Imperfekte sopp (Deuteromycota). Med oppkomsten av genetiske metoder innen taksonomien kan slektskap avgj\xc3\xb8res ved \xc3\xa5 sammenligne DNA-sekvenser og anamorfene vil kunne kobles med en teleomorf eller i alle fall kunne klassifiseres i rett slektskapsgruppe._NEWLINE_Det har vist seg at de fleste anamorfer h\xc3\xb8rer hjemme i sekksporesoppene, men stilksporesopper og koblingssopper finnes ogs\xc3\xa5.'